نه قدر کئفی واریمیش جریمه تؤکمهیین!!
دونن گئجه آذرین 30-و (چیلله گئجهسی ایله موصادیف) گئری قالمیش ماشین جریمهلرینین ایکیقات اولماسینین باغیشلانماسینا سون فورصت ایدی.
من ده بیر چوخ وطنداشلاریمیز کیمی هر ایشی 90-جی دیقهیه ساخلاماقدا کم گتیرمهرم! اونا گؤره ده 5شنبه صبح یوخودان قالخیب گئدیب ماشینین خلافیسینی آلیب تؤکهرم دئیه دوشونوردوم. سحرچاغی پولیس +10-ا گئتدیییمده «هلهلیک خطلر کسیلیب گئدین ساهات 12ده گلین» دئدیلر.
نهایسه ساهات 12ده ده خلافی آلماق امکانی اولمادی. ماشین کارتینین شومارهسینی آلیب بیر کاغاذدا یازاراق دئدیلر گئدین ساهات 4-ه دک حل اولار خلافینیزی چیخاراریق انشاءالله.
خبرلرده پولیس رئیسینین پولیس+10 دفترلری گئجه ساهات 10-ا دک ایشلهیهجک دئدییینی گؤردوم. (آنجاق مییانادا کی 4دن اویانا قالمامیشدیلار)
آغا! نه باشینیزی آغریدیم؛ خلافی آلابیلمهدیک کی آلابیلمهدیک!
گلدیم دوشدوم تئلئگرامدا بیر روباتین جانینا، روبات دا دئدی قارداش خطلر شولوخدور سامانهیه وصل اولابیلمیریک! حتی سونوندا «جریمهلرین ائندیریمی اوچون خلافی آلماق ایستهییردینیزسه تئز اقدام ائتمهلیایدینیز» دئدی. (احتمالا منظورو گئج آییخمیشسان ایدی!!)
ائسائمائس سامانهسی ده جاواب وئرمهدی!
موبایلیمداکی بیر أپلیکئیشئنله ده اوغراشیردیم... ساهات 10-ا بیر شئی قالمیردی. آخیر خلافیلریمی آلابیلدیم! ائله همن آن اصیل جریمهلریمی (یانی ایکی قات اولمامیشینی) همن أپلیکئیشین ایله تؤکدوم.
ائله کئف ائلهییردیم کی، جریمه تؤکدویومه...!!
__________
بهزاد زالی
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab unk pes_Arab